Mies kuoli moottoripyörän ulosajossa aamuyöllä Espoossa. Moottoripyöräilijä oli pakenemassa poliisia, kertoo Länsi-Uudenmaan poliisi.

Poliisin moottoripyöräpartio oli Espoon Mankkaalla lähtenyt seuraamaan moottoripyöräilijää, joka kiihdytteli voimakkaasti.

Noin kolmekymppinen mies ajoi poliisin mukaan huomattavaa ylinopeutta Kalevalantielle ja edelleen kevyen liikenteen väylää pitkin Tapiolan urheilupuistoon.

Moottoripyöräilijä ajoi Merituulentien kautta Pohjantielle, ja Pohjantien ja Ahertajantien liikenneympyrässä hän kaatui. Mies kuoli saamiinsa vammoihin, kertoo poliisi.

Pelastuslaitos sai hälytyksen tapauksesta aamuyöllä noin puoli neljältä.